ডেঙ্গু নিয়ে ভর্তি ১৭ রোগী
মশাবাহিত রোগ ডেঙ্গু আক্রান্ত হয়ে গত এক দিনে হাসপাতালে ভর্তি হয়েছে আরও ১৭ জন। তবে এ সময়ে এ রোগে কারও মৃত্যু হয়নি।স্বাস্থ্য অধিদপ্তর বলছে, শনিবার সকাল পর্যন্ত ২৪ ঘণ্টায় ভর্তি রোগীদের মধ্যে ১২ জন ঢাকা মহানগরে এবং বাকি পাঁচজন ঢাকার বাইরের বিভিন্ন হাসপাতালে ভর্তি হয়েছেন।এ নিয়ে এ বছর হাসপাতালে ভর্তি ডেঙ্গু রোগীর সংখ্যা দাঁড়িয়েছে ১৯৬৯ জনে। তাদের মধ্যে মারা গেছেন ২৪ জন।শনিবার সকাল পর্যন্ত দেশের বিভিন্ন হাসপাতালে ১০৫ জন রোগী চিকিৎসা নিচ্ছিলেন। তাদের মধ্যে ঢাকায় ভর্তি আছে ৫২ জন; ঢাকার বাইরে এ সংখ্যা ৫৩।
কেবল জানুয়ারিতে ডেঙ্গু আক্রান্ত হয়ে হাসপাতালে ভর্তি হয় ১ হাজার ৫৫ জন, যাদের মধ্যে ১৪ জনের মৃত্যু হয়েছে। ফেব্রুয়ারিতে হাসপাতালে ভর্তি হন ৩৩৯ জন, যাদের মধ্যে মৃত্যু হয়েছে তিনজনের। মার্চে আক্রান্ত হয়েছে ৩১১ জন; যাদের মধ্যে ৫ জনের মৃত্যু হয়েছে।এপ্রিলের ২০ দিনে হাসপাতালে ভর্তি হয়েছেন ২৬৪ জন, যাদের মধ্যে মৃত্যু হয়েছে দুই জনের।স্বাস্থ্য অধিদপ্তর ডেঙ্গু আক্রান্ত হয়ে হাসপাতালে ভর্তি ও মৃত্যুর তথ্য রাখে ২০০০ সাল থেকে। এর মধ্যে ২০২৩ সালে এ রোগ নিয়ে সবচেয়ে বেশি ৩ লাখ ২১ হাজার ১৭৯ জন হাসপাতালে ভর্তি হয়। ডেঙ্গু আক্রান্ত হয়ে সবচেয়ে বেশি ১৭০৫ জনের মৃত্যুও হয় ওই বছর।

দেশের বিভিন্ন হাসপাতালে ১০৫ জন রোগী চিকিৎসা নিচ্ছিলেন।